ไทยพาณิชย์จัดแพ็กเกจ ช่วยเอสเอ็มอีลดต้นทุน
ไทยพาณิชย์ จัดแพ็กเกจธุรกรรมเอสเอ็มอีพร้อมใช้ ลดต้นทุนทำธุรกรรมได้ 40-50%
25 ก.ค. 2558

ไทยพาณิชย์ จัดแพ็กเกจธุรกรรมเอสเอ็มอีพร้อมใช้ ลดต้นทุนทำธุรกรรมได้ 40-50% 
นายพิพัฒน์ อัสสมงคล รองผู้จัดการใหญ่ ผู้บริหารสายบริการธุรกรรมการเงิน ธนาคารไทยพาณิชย์ เปิดเผยว่า ธนาคารสร้างผลิตภัณฑ์แพ็กเกจธุรกรรมเหมาจ่าย 499 บาท/เดือนสำหรับผู้ประกอบการธุรกิจขนาดกลางและขนาดย่อม (เอสเอ็มอี) ครอบคลุมการจ่ายเงินเดือน จ่ายเช็ค เก็บเช็คข้ามเขต และโอนเงิน ช่วยลดต้นทุนธุรกรรมทางการเงินได้ถึง 40-50%
ทั้งนี้ บริการดังกล่าวเริ่มทดลองตลาดตั้งแต่เดือน ก.พ.ที่ผ่านมา ได้รับการตอบรับจากกลุ่มลูกค้าเอสเอ็มอีอย่างมาก เพราะช่วยให้ลูกค้าสามารถจัดการสภาพคล่องได้ง่ายขึ้น อีกทั้งสามารถทำได้ทุกที่ทุกเวลาผ่านสมาร์ทโฟนและแท็บเล็ต ส่งผลให้ธนาคารมีลูกค้าใหม่เพิ่มขึ้นถึง 7,000 ราย และคาดว่าจะเป็น 1 หมื่นราย ในสิ้นปีนี้
“ธุรกิจเอสเอ็มอีช่วงนี้ค่อนข้างเหนื่อยจากเศรษฐกิจที่ไม่เอื้ออำนวย ส่งผลกระทบกับยอดขาย ภาวะเช่นนี้การจัดการต้นทุนสำคัญที่สุด ในการเพิ่มประสิทธิภาพของธุรกิจ โดยธนาคารออกแบบโซลูชั่นเฉพาะเอสเอ็มอี นำเทคโนโลยีช่วยลดต้นทุนและลดเวลา เจ้าของธุรกิจจะได้โฟกัสเรื่องยอดขายได้เต็มที่” นายพิพัฒน์ กล่าว
นายพิพัฒน์ กล่าวว่า ปัจจุบันมีลูกค้าทรานแซ็กชั่นแบงก์กิ้งเกือบ 3 หมื่นราย ทั้งองค์กรระดับท็อป ธุรกิจรายใหญ่ และเอสเอ็มอี แต่ละกลุ่มมีกลยุทธ์แตกต่างกัน โดยเอสเอ็มอีเน้นเพิ่มประสิทธิภาพ ส่วนลูกค้ารายใหญ่มีความต้องการเฉพาะตัวตามลักษณะธุรกิจ โดยธนาคารมีทีมพิเศษเข้าไปทำงานร่วมกับลูกค้าในการคิดค้นผลิตภัณฑ์การเงินที่ตอบโจทย์ของลูกค้า
สำหรับการหมุนเวียนของกระแสเงินในระบบการเงินทั้งระบบชะลอลงบ้างตามภาวะเศรษฐกิจ แต่ธนาคารไทยพาณิชย์ยังเติบโตได้ดี เพราะพัฒนารูปแบบผลิตภัณฑ์ไปสู่ดิจิทัลมากขึ้น ทำให้ง่ายต่อการทำธุรกิจ โดยตั้งเป้าปีนี้มีรายได้จากธุรกรรมการเงินเติบโตเป็นเลข 2 หลัก มูลค่าหลักพันล้านบาท